બધાં આવી ગયાની ખાતરી કરી લીધા બાદ અનીતાબહેને સાથે લાવેલી સાઇકલ પરની પેટી ખોલીને અંદર રાખેલા બે મોટા સ્માર્ટફોન, બે ટૅબલેટ અને પાવરબેંક કાઢ્યાં. એક સ્માર્ટફોન ચાલુ કરીને પોતાની પાસે રાખ્યો અને બીજો મોંઘીબહેન તથા અન્ય સ્ત્રીઓને જોવા માટે આપ્યો. અનીતાબહેને પોતાની પાસેના સ્માર્ટફોનમાં ઈન્ટરનેટ ચાલુ કરીને સૌ પ્રથમ બધાંને સોમનાથ મહાદેવનાં દર્શન કરાવ્યાં. ટીવીને બદલે અહીં તો મોબાઈલમાં સોમનાથનાં દર્શનથી હાજર મહિલાઓની આંખો તો આશ્ચર્યથી પહોળી જ થઈ ગઈ. પછી તો અનીતાબહેને સમોસા કેમ બનાવવા, બ્લાઉઝમાં કઈ નવી ડિઝાઈનો આવી, પંજાબી શાક કેવી રીતે બને? એ બતાવ્યું અને મોંઘીબહેન સહિતની મહિલાઓને વારાફરતી સ્માર્ટફોનમાં કેટલીક વસ્તુ સર્ચ કરતાં શીખવ્યું.